作者：王奕
词牌/韵律：沁园春

paragraphs: 耳目肺肠，不由我乎，更由乎谁。
也不必君平，不消詹尹，不疑何卜，不卜何疑。
三径归来，一时有见，岂为黄初与义熙。
天下事，但行其可，自合乎宜。
大哉用易乘时。
纵乌喙那能食子皮。
叹失若塞翁，失为得本，赢如刘毅，赢乃输基。
大黠小痴，有馀不足，谁必彭殇早与迟。
眼前物，纵铜山金屋，一瞑全非。